### 33.    Beslutning om nyt administrationsgrundlag for flexboligtilladelser

**Åbent**

Sagsnr.: 326-2013-35782       J.nr.: 03.01.04           Dokumentnr.:
[adresse]

**Sagstype**

Beslutning.

**Resume og sagens baggrund**

Teknik- og Miljøudvalget besluttede på sit møde den 3. oktober
2017 at ændre administrationsgrundlaget på udvalgte punkter. Samtidig blev det
besluttet at sende sagen til udtalelse hos Landdistriktsudvalget.

**Indstillinger**

Direktøren indstiller at

1. Nyt, revideret
administrationsgrundlag for flexboligtilladelser godkendes.

2. Teknik- og
Miljøudvalget orienteres hvert halve år om status på området.

3. Administrationsgrundlaget
evalueres ultimo 2019.

4. Administrationen
foretager redaktionelle rettelser såfremt forslaget godkendes.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

*Om flexboligtilladelser*

En flexbolig er et helårshus, som har tilladelse til at
blive anvendt som fritidsbolig. Når en ejendom er registreret som en flexbolig
er der ingen bopælspligt.

En flexboligtilladelse har afsæt i boligreguleringsloven og
indebærer, at kommunen meddeler samtykke til, at en helårsbolig benyttes til
fritidsformål og senere (uden fornyet tilladelse) kan vende tilbage til
helårsbeboelse. En flexboligtilladelse følger
ejendommen. Tilladelsen er gældende fra meddelelsestidspunktet og til det
tidspunkt, hvor boligen igen er i benyttelse som helårsbolig. Det er en
forudsætning, at boligen er ledig, dvs. at der ikke er tilmeldt personer på
adressen i folkeregistret. Det skal bemærkes, at boligens formelle status som
helårsbolig ikke ændres.

Det er kommunen som alene
afgør, hvordan reglerne skal administreres og om der skal meddeles
flexboligtilladelser. Der kan dog være regler i anden lovgivning, som skal
påses i den sammenhæng, herunder fx planloven. Tilladelse kan således ikke
meddeles hvis kommuneplan/ lokalplan- eller servitutbestemmelser for den
pågældende ejendom fastslår, at anvendelsen kun må være til helårsbolig.
Undtaget er desuden et stuehus på landbrugsejendomme, som er omfattet af bopælspligten
i henhold til landbrugsloven.

*Administrationsgrundlag i
dag*

I henhold til det nuværende administrationsgrundlag meddeles
der som udgangspunkt samtykke til flexboligtilladelser i landzone udenfor
rammelagte landsbyer, og altid på øerne. Der meddeles ikke samtykke i by- og
sommerhusområder samt inden for den nære kystnærhedszone.

Der kan være enkelte sager, som ikke kan opnå samtykke efter
administrationsgrundlaget, men hvor det tekniske område vurderer, at der efter
en konkret vurdering kan være gode begrundelser for alligevel at meddele en
flexboligtilladelse, for eksempel for at tilgodese bevaringshensyn, hvor den
konkrete bolig er utidssvarende og uegnet til istandsættelse. Sådanne sager vil
blive forelagt Teknik- og Miljøudvalget.

Endelig er lovgivningen ændret, så en flexboligtilladelse
følger boligen og ikke dens ejer.

For nærmere om afsæt og opmærksomhedspunkter henvises til
Teknik- og Miljøudvalgets møde den 3. oktober 2017, pkt. 9.

*Udtalelse fra Landdistriktsudvalget*

Teknik- og Miljøudvalget besluttede, på mødet den 3. oktober
2017, at indhente en udtalelse fra Landdistriktsudvalget, som generelt er
positive overfor de foreslåede ændringer, men som også påpeger, at man bør være
særligt opmærksom på landsbyerne:

*Landdistriktsudvalget har
drøftet ændring af administrationsgrundlag for flexboligtilladelser. Flertallet
i udvalget går ind for ændringen, og fremhæver at man samtidig er meget
tilfreds med den 2 årige prøveperiode, således at ændringens betydning bliver
evalueret. Medlemmer af udvalget har visse bekymringer i forhold til at åbne op
for flexboligtilladelser i landsbyerne. Det nævnes, at der ikke er mange tomme
huse i landsbyerne, og at salget af helårsbeboelserne generelt er stigende. Èn
af bekymringerne går blandt andet på, om man fastholder lavkonjunkturen i
landsbyerne ved at lave helårsbeboelser om til flexboliger. Det kan have stor
betydning for et bysamfund, hvis for mange boliger bliver flexboliger, og det
kan have stor betydning for både infrastruktur og foreningslivets beståen i en
landsby, hvis husene kun er beboet en del af året. Det er derfor vigtigt, at
der gribes ind inden de to år, hvis det viser sig at flexboligordningen kan
risikere at få denne effekt i de mindre landsbyer og bysamfund.*

*Nyt administrationsgrundlag*

Forslag til nyt administrationsgrundlag er vedlagt som bilag
1. Administrationen anbefaler, at forslaget vedtages for den kommende 2-årige
periode og evalueres sidst i perioden. Administrationen anbefaler endvidere, at
der gives udvalget en halvårlig opfølgning, samt at administrationsgrundlaget
forelægges til drøftelse, såfremt der viser sig en uheldig udvikling i udvalgte
områder, f.eks. i landsbyerne, som nævnt i udtalelsen fra
Landdistriktsudvalget.

På baggrund af drøftelserne i Teknik- og Miljøudvalget og
ønsket om at lempe administrationen af flexboligtilladelserne, lægges der op
til et administrationsgrundlag, der fremadrettet omhandler følgende:

a. Flexboliger
tillades i landzone.

b. Flexboliger
tillades på øerne.

c. Flexboliger
tillades i kommuneplanens rammelagte landsbyer (Nyt)

d. Flexboliger
tillades i byerne - med undtagelse af centerbyerne (Kalundborg, Svebølle, Høng,
Gørlev og Ubby-Jerslev). Tilladelserne gives kun til boliger, der ligger i
udlagte boligområder og blandede bolig- og erhvervsområder. (Nyt)

e. Flexboliger
tillades i den nære kystnærhedszone. (Nyt)

Der er indarbejdet rettelser som
følge af ændret lovgivning og praksis vedrørende forelæggelse af sager, der
falder udenfor administrationsgrundlaget. Sidstnævnte vil hovedsageligt omfatte
boliger i centerbyerne og boliger i byzone, men udenfor boligområderne, da det
er disse boliger der ellers ikke er omfattet af administrationsgrundlaget.

**Økonomiske konsekvenser**

Ingen.

**Teknik- og Miljøudvalgets møde
den 30. november 2017:**

Anbefales.

**Økonomiudvalgets møde den 13.
december 2017:**

Anbefales.

**Bilag**

|  |  |
| --- | --- |
| Forslag til Administrationsgrundlag Flexboliger december 2017 | 326-2017-325568 |